**Maaret Pyhäjärvi** on suomalainen ohjelmistotestaaja ja ohjelmistoalan vaikuttaja, joka on tehnyt työtä paremman laadun puolesta useissa yrityksissä sekä mm. kouluttajana, tapahtumajärjestäjänä ja puhujana. Hänen mukaansa testaajan tehtävä on rikkoa illuusioita testattavan järjestelmän toiminnan tavoista ja tarkoituksesta.

Pyhäjärvi on pitänyt kursseja mm. testauksen suunnittelusta ja automatisoinnista, ketterästä testaamisesta sekä tutkivasta testauksesta. Hän on vahvistanut suomalaisen testausyhteisön verkostoja ja osaamista toimimalla mm. Ohjelmistotestaus ry:ssä sekä järjestämällä meetup-tapahtumia. Hän myös opettaa ja tukee uran alkuun pääsemisessä uusia ohjelmoijia, erityisesti lapsia ja alaa vaihtavia naisia. Hän puhuu vahvasti yhdessä tekemällä oppimisen puolesta, esimerkkeinä ryhmänä ohjelmointi tai testaaminen .

Pyhäjärvi on puhunut myös yhteistyön merkityksestä eri roolien välillä ohjelmistokehityksessä. Hän oli mukana luomassa Euroopan eri maissa järjestettävää European Testing Conferencea, jossa ohjelmistotestausta lähestytään sekä ohjelmistokehittäjien että testaajien näkökulmasta. Vuonna 2017 tapahtuma järjestettiin hänen myötävaikutuksellaan Helsingissä.

Pyhäjärvi on ehtinyt puhua sadoissa ohjelmistoalan tapahtumissa 28 eri maassa. Keynote puheenvuoroja hän on pitänyt kansainvälisissä tapahtumissa vuodesta 2015 alkaen, Suomessa vuodesta 2006. Hän myös tukee puhumisesta kiinnostuneita toimimalla vapaaehtoisena mentorina TechVoices-mentorointiohjelmassa. Lisäksi hän on vieraillut useissa podcasteissa, kirjoittanut artikkeleita ja antanut haastatteluja. Hän on myös ylläpitänyt useampaa blogia (Kokeneen testaajan kristallipallo, A Seasoned Tester's Crystal Ball, Medium-julkaisualusta) sekä julkaissut kirjoja.

Vuonna 2016 Agile Testing Days konferenssi valitsi Pyhäjärven vaikutusvaltaisimmaksi ketterän testauksen ammattilaiseksi (Most Influential Agile Testing Professional Person 2016, MIATPP). Vuonna 2020 EuroSTAR konferenssi myönsi hänelle testauksen huippuosaajan palkinnon (EuroSTAR 2020 Testing Excellence Award). Vuonna 2022 Ohjelmistotestaus ry valitsi hänet Arvostamisen arvoiseksi testaajaksi. Hänet on myös valittu useasti Tivin 100 ict-vaikuttajan listalle.

Lähteet
-------

1. 1 2  "Työn voi räätälöidä itselleen sopivaksi!" *Mimmit koodaa*.  5.2.2020. Viitattu 11.4.2021.
2. 1 2 3  Arvostamisen arvoinen testaaja -palkinto *ohjelmistotestaus.org*. Viitattu 11.8.2022.
3. ↑  A Seasoned Tester's Crystal Ball *visible-quality.blogspot.com*. Viitattu 11.4.2021. (englanniksi)
4. ↑  Maaret Pyhäjärvi *Energistä rakentamista*. Viitattu 11.4.2021.
5. ↑  European Testing Conference: European Testing Conference 2017 *European Testing Conference*. Viitattu 11.4.2021. (englanniksi)
6. ↑  "Tällä alalla saa muuttaa maailmaa!" – Kaksi tekniikan alumnia kertoo urastaan | Aalto-yliopisto *www.aalto.fi*. Viitattu 11.4.2021.
7. ↑  Maaret Pyhäjärvi *leanpub.com*. Viitattu 11.4.2021.
8. ↑  Maaret Pyhäjärvi: Maaret Pyhäjärvi *maaretp.com*. Viitattu 11.4.2021. (englanniksi)
9. ↑  trendig: AgileTD | MIATPP Vote *agiletestingdays.com*. Viitattu 11.4.2021. (englanniksi)
10. ↑  Software Testing Awards | EuroSTAR Testing Excellence *EuroSTAR Conference*. Viitattu 11.4.2021. (englanniksi)
11. ↑  Vaisalan johtava testausasiantuntija Maaret Pyhäjärvi palkittiin arvostetulla EuroSTAR Testing Excellence Award -palkinnolla *Vaisala*. Viitattu 11.4.2021.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Tieteilijät Muokkaa Wikidatassa | 
* DBLP

 |

 |